Geliefde dominee Dinsdag gegroetWerner en Liezel de Jager. (Foto: Facebook) Die gemeente op Amanzimtoti in KwaZulu-Natal sal Dinsdag tydens ’n gedenkdiens van hul geliefde leraar afskeid neem. Intussen is niemand nog aangekeer vir die moord op ds. Liezel de Jager verlede week in die NG kerk Suidkus se pastorie nie. Bianca Swanepoel, skriba van die NG kerk Suidkus, het bevestig dat De Jager se gedenkdiens Dinsdag omstreeks 10:00 sal plaasvind. Die diens sal op YouTube uitgesaai word. “Sy het nie voorgegee nie en het haar werk uitgeleef. Die bediening was nie haar werk nie. Dit is wie sy was,” het ds. Rion Britz, De Jager se jare lange vriend en kollega, Maandag aan Maroela Media gesê. “Die NG gemeente Kanoneiland treur. Die NG gemeente Suidkus treur.” Britz het saam met De Jager aan die Universiteit van die Vrystaat (UV) gestudeer en later in dieselfde ring gedien voordat De Jager en haar gesin na die Suidkus verhuis het. Volgens Britz was De Jager die eerste vrouepredikant in sy omgewing se ring toe sy haar destyds by die NG gemeente Kanoneiland in Upington aangesluit het. “Al die ringspredikante het met skok en afgryse van haar dood kennis geneem … Sy het soveel mense aangeraak. Sy was vir baie ’n steunpilaar en ’n bron van ondersteuning. Dit was ’n voorreg om haar byna 19 jaar lank te kon ken. Daar waar sy was, het sy lig en blydskap gebring.” De Jager het haar sowat drie jaar gelede by die NG gemeente Suidkus as leraar aangesluit. Dit is by dié kerk se pastorie waar sy egter Woensdag met wurgmerke aan haar nek aangetref is. Geen van die geliefde leraar se besittings is tydens die moord geneem nie en haar selfoon en sleutel is onder meer langs haar liggaam aangetref. Kol. Thembeka Mbele, woordvoerder van die polisie in KwaZulu-Natal, het vanoggend aan Maroela Media gesê niemand is nog in hegtenis geneem vir die moord nie. Mbele wou nie uitbrei oor die ondersoek en of enige verdagtes al geïdentifiseer is nie.